Úrad vlády SR					Na rokovanie vlády SR
Sekcia hospodárskej politiky				dňa: 9.10.2002
								k číslu: 7129/2002
                                                                           k bodu: 19

S t a n o v i s k o

k Návrhu na vytvorenie úverového programu na riešenie následkov povodní a budovanie stavieb na prevenciu pred povodňami zo zdrojov Rozvojovej banky Rady Európy (CEB) a záručného a príspevkového programu OBNOVA	

		
I.

	Materiál predkladá minister financií ako iniciatívny. Obsahuje návrh uznesenia, predkladaciu správu, projektový náčrt, návrh úverového programu..., návrh Programu podpory podnikateľov..., prílohy, vyhodnotenie  pripomienkového konania a návrh komuniké.

	Navrhuje sa, aby vláda SR schválila vytvorenie úverového programu z pôžičky Rozvojovej banky Rady Európy vo výške 10 mil. Eur a vytvorenie záručného a príspevkového programu podpory podnikateľov v oblastiach postihnutých povodňami v roku 2002 „OBNOVA“ z vyčlenených finančných prostriedkov MF SR z kapitoly VPS pre rok 2003 v celkovej výške 450 mil. Sk.

II.

Vyhodnotenie pripomienkového konania je súčasťou materiálu, pripomienky boli akceptované.

III.

	Navrhuje sa vytvoriť systém finančnej pomoci zameraný na opatrenia investičnej povahy ochrany pred povodňami a prívalovými vodami a opatrenia na obnovu poškodeného majetku podnikateľov, miest a obcí.

Návrh úverového programu uvažuje projekty, ktoré by mali byť založené na reálnych predpokladoch tvorby zdrojov, zabezpečujúcich návratnosť úveru za predom stanovených podmienok a ktoré budú financované v rozsahu 50-75% z cudzích zdrojov pri participácii prijímateľa úveru a verejného rozpočtu.

Program podpory OBNOVA je určený na poskytovanie záruk na finančné úvery podnikateľom a poskytovanie príspevkov na úhradu úrokov z poskytnutých úverov za predom určených podmienok, pričom základnou podmienkou podpory je rekonštrukcia podnikateľskej činnosti postihnutej v r. 2002 povodňami.

Z á v e r:

Z vecného hľadiska nemáme k návrhu pripomienky. Dávame iba do pozornosti bod B.2. návrhu uznesenia vlády, v ktorom sa ukladá ministrovi financií „ vyčleniť finančné prostriedky z kapitoly VPS pre rok 2003...“.

Vzhľadom na to, že schvaľovanie ŠR by malo byť čo najmenej predurčované, resp. predom limitované, odporúčame upraviť znenie bodu B.2. návrhu uznesenia vlády na „uplatňovať vyčlenenie finančných prostriedkov z kapitoly VPS pri schvaľovaní ŠR na rok 2003...“

Bratislava 8.10.2002